ΓΡΑΠΤΗ ΕΡΩΤΗΣΗ E-2338/98

υποβολή: Marjo Matikainen-Kallström (PPE) προς την Επιτροπή

(27 Ιουλίου 1998)

Θέμα: Εκτεταμένες επιπτώσεις από την απόφαση του Δικαστηρίου των Ευρωπαïκών Κοινοτήτων για την υπόθεση C-106/96

Στις 12.5.1998, το Δικαστήριο των Ευρωπαϊκών Κοινοτήτων εξέδωσε απόφαση για την υπόθεση C-106/96, βάσει της οποίας η Επιτροπή έχει παγώσει, από τις 10 Ιουνίου, την εκτέλεση αρκετών θέσεων του Προϋπολογισμού.

Την 1η Ιουλίου, ο Επίτροπος κ. Liikanen δήλωσε σε ανακοίνωση της Επιτροπής για την απόφαση του Δικαστηρίου σχετικά με την νομική βάση του Προϋπολογισμού ότι η Επιτροπή θα εξετάσει το θέμα και θα λάβει τις αποφάσεις της εν σχέσει με αυτό στις 14 Ιουλίου.

Αναφορικά με τα ανωτέρω, θα ήθελα να με ενημερώσει ο Επίτροπος κ. Liikanen, αφενός, για τα συμπεράσματα στα οποία κατέληξε στην σημερινή της συνεδρίαση η Επιτροπή και, αφετέρου, για τις ενέργειες στις οποίες προτίθεται να προβεί η Επιτροπή προκειμένου να παρασχεθούν απαντήσεις στα ερωτήματα και να βρεθούν λύσεις στα προβλήματα εν σχέσει με τη νομική βάση των θέσεων του Προϋπολογισμού όσο το δυνατόν συντομότερα.

Κοινή απάντηση

του κ. Liikanen εξ ονόματος της Επιτροπής

στις γραπτές ερωτήσεις E-2128/98 και E-2338/98

(29 Οκτωβρίου 1998)

Η Επιτροπή, μετά την απόφαση του Δικαστηρίου έλαβε συντηρητικά μέτρα υπενθυμίζοντας ότι μόνο οι ολιγότερο σημαντικές δράσεις μπορούσαν να οδηγήσουν σε κοινοτικές δαπάνες χωρίς να απαιτείται προηγούμενη θέσπιση νομοθετικής πράξης του παράγωγου δικαίου. Η Επιτροπή, θεματοφύλακας της ορθής εφαρμογής της κοινοτικής νομοθεσίας, δεν μπορούσε να αγνοήσει την απόφαση του Δικαστηρίου. Κατά συνέπεια, ως αρχή επιφορτισμένη με την εκτέλεση του προϋπολογισμού, άρχισε εμπεριστατωμένη εξέταση όλων των εγγεγραμμένων στον προϋπολογισμό 1998 κονδυλίων που στερούνται φαινομενικά νομικής βάσης, προκειμένου να εξακριβώσει ότι μπορούσε να συνεχίσει την εκτέλεσή τους με πλήρη ασφάλεια του δικαίου. Μετά το πέρας της εξέτασης αυτής, και λαμβανομένων υπόψη των συμπερασμάτων του Συμβουλίου Προϋπολογισμού της 17ης Ιουλίου 1998, μπορούμε να διακρίνουμε πολλές περιπτώσεις.

Σε ότι αφορά τα κονδύλια που αποδεσμεύτηκαν πλήρως, αναμένεται ότι η προσωρινή αναστολή θα επιφέρει απλώς προσωρινή επιβράδυνση της εκτέλεσης. Πράγματι, μετά την απόφαση περί δέσμευσης των κονδυλίων, της Επιτροπής της 10ης Ιουνίου 1998, η Επιτροπή φρόντισε να αποδεσμεύει τα σχετικά κονδύλια κατά την πορεία της εξέτασης, και αυτό το αργότερο μέχρι τις 14 Ιουλίου 1998. Το ίδιο συνέβη με τις δράσεις των οποίων αναγνωρίστηκε η πολιτική ευαισθησία, όπως τα μέτρα για την καταπολέμηση της βίας εις βάρος των παιδιών, των εφήβων και των γυναικών, οι δράσεις σχετικά με το παράνομο και επιζήμιο περιεχόμενο του Internet, η υποστήριξη και εποπτεία των εκλογών καθώς και οι δράσεις του τομέα των δικαιωμάτων του ανθρώπου και της δημοκρατίας, των οποίων η εκτέλεση συνεχίστηκε αμέσως μετά τις συνεννοήσεις στο περιθώριο του Συμβουλίου Προϋπολογισμού της 17ης Ιουλίου.

Σε ότι αφορά τα υπόλοιπα κονδύλια που αποδεσμεύτηκαν εν μέρει, ή που είναι ακόμη πλήρως δεσμευμένα, πρέπει να διακριθούν εκείνα για τα οποία έχει προταθεί νομική βάση. Θα εκτελεστούν μόλις θεσπιστεί η νομική βάση. Ο βαθμός χρησιμοποίησης των πιστώσεων το 1998 θα εξαρτηθεί από την ημερομηνία θέσπισης αυτής της νομικής βάσης. Αν η νομική βάση θεσπιστεί στο τέλος του έτους, οι αντίστοιχες πιστώσεις μπορούν καταρχήν να μεταφερθούν και επομένως να εκτελεστούν το επόμενο έτος. Τα κονδύλια που δεν μπορούν να αποδεσμευθούν διότι δεν προτάθηκε καμία νομική βάση, και τα οποία καλύπτουν δράσεις που δεν αντιστοιχούν ούτε σε αυτόνομες δράσεις, ούτε σε προπαρασκευαστικές δράσεις ούτε σε πρότυπα σχέδια, εξετάζονται πάντως καθένα χωριστά, για να εξακριβωθεί αν μπορούν παρόλάυτά να εκτελεστούν με βάση την αρχή της ικανοποίησης των νόμιμων προσδοκιών των δυνάμει δικαιούχων και την αρχή της διατήρησης των επενδύσεων που έχουν ήδη αρχίσει. Πραγματοποιήθηκε έρευνα στις υπηρεσίες-διατάκτες τις οποίες αφορούν τα πλήρως ή εν μέρει δεσμευμένα κονδύλια για να εξακριβωθεί πώς προβλέπουν να εκτελέσουν τον προϋπολογισμό σύμφωνα με αυτά τα ad-hoc μέτρα. Τα αποτελέσματα ανακοινώθηκαν στην αρμόδια για τον προϋπολογισμό αρχή και ιδίως στην επιτροπή προϋπολογισμών του Κοινοβουλίου κατά την ολομέλειά του στο Στρασβούργο το Σεπτέμβριο.

Απομένει η ειδική περίπτωση των κονδυλίων που αφορούν την καταπολέμηση της φτώχειας και του κοινωνικού αποκλεισμού, για τα οποία η συνθήκη του Άμστερνταμ μπορεί να παράσχει τα μέσα θέσπισης των αναγκαίων νομικών βάσεων.Τα εν λόγω κονδύλια αποτέλεσαν αντικείμενο κοινής δήλωσης του Συμβουλίου και της Επιτροπής κατά το Συμβούλιο Προϋπολογισμού της 17ης Ιουλίου 1998. Η Επιτροπή έλαβε στις 16 Σεπτεμβρίου 1998 "μέτρα για τον αναπροσανατολισμό των δράσεων που πραγματοποιούνται με την έννοια μιας πραγματικά καινοτόμου προσέγγισης σε σχέση με τους άξονες που αναπτύχθηκαν μέχρι σήμερα" και που "επιτρέπουν να θεωρηθούν ως προπαρασκευαστικές στον ορισμό της κοινοτικής παρέμβασης στους τομείς που ανοίγονται με τη συνθήκη του Άμστερνταμ". Συνεπώς οι νέες δράσεις μπορούν να εκτελεστούν.